EHTY:n neuvoa-antavan komitean lausunto energiatuotteiden verotusta koskevan yhteisön kehyksen uudistamista koskevasta neuvoston direktiiviehdotuksesta (hyväksytty yksimielisesti 355. istunnossa 5. huhtikuuta 2001)



Virallinen lehti nro C 170 , 14/06/2001 s. 0010 - 0011



EHTY:n neuvoa-antavan komitean lausunto energiatuotteiden verotusta koskevan yhteisön kehyksen uudistamista koskevasta neuvoston direktiiviehdotuksesta (hyväksytty yksimielisesti 355. istunnossa 5. huhtikuuta 2001) (2001/C 170/05) 1 EUROOPAN HIILI- JA TERÄSYHTEISÖN NEUVOA-ANTAVA KOMITEA, 1.1 viittaa päätöslauselmaansa Euroopan komission esittämästä ehdotuksesta neuvoston direktiiviksi energiatuotteiden verotusta koskevan yhteisön kehyksen uudistamisesta(1), 1.2 palauttaa mieliin varauksellisen suhtautumisensa siihen, että EU:n jäsenvaltiot ottaisivat yksipuolisesti käyttöön eurooppalaisten yritysten kansainvälistä kilpailukykyä haittaavia ympäristöveroja, 1.3 korostaa sitä seikkaa, että viime vuosikymmenten ja erityisesti viime vuosien aikana hiili- ja terästeollisuus ovat toteuttaneet huomattavia ponnistuksia ympäristöpolitiikan alalla, 1.4 viittaa komission vihreässä kirjassa "Energianhuoltostrategia Euroopalle"(2) olevaan suositukseen energiaverojen nostamisesta ja vuoden 1997 direktiiviehdotusta koskevan keskustelun aloittamisesta uudelleen sekä uusia energia-alan "verokannustimia" koskevaan vaatimukseen, joka sisältyy komission tiedonantoon kuudennesta ympäristöä koskevasta Euroopan yhteisön toimintaohjelmasta(3), 2 VAATII, ETTÄ SEKÄ KOMISSIOSSA ETTÄ JÄSENVALTIOISSA KÄYTÄVISSÄ KESKUSTELUISSA ON OTETTAVA ERITYISESTI HUOMIOON 2.1 tarve välttää energia-alan kilpailun vääristyminen, joka johtaisi siihen, että jäsenvaltioiden ja teollisuuden alojen lähestymistapa energiaverotukseen olisi riittämättömästi yhteensovitettu, 2.2 tarve säilyttää energia kilpailukykyisenä perustana kilpailukykyisille tuotteille, 2.3 vaara, että tällä hetkellä jäsenvaltioissa meneillään olevat verotushankkeet johtavat jopa vastakkaisiin suuntiin, 2.4 tähän mennessä havaittu mahdottomuus saavuttaa todellinen yhdenmukaisuus vähimmäisveroasteen kautta, 2.5 tarve välttää jonkin polttoaineen syrjivä kohtelu, jota tapahtuu nykyisin tietyissä jäsenvaltioissa, 2.6 mahdollisuus tukea uusiutuvia energianlähteitä pikemminkin erityistoimilla kuin muita energiamuotoja verottamalla, 2.7 tarve välttää sähkön tuottamiseen kohdistuva verotus, koska sen vaikutus olisi päinvastainen kuin mihin pyritään, 2.8 se, että hiilidioksidin tuotantoon suhteutettu verotus ei ole hyväksyttävää, koska siinä ei otettaisi huomioon muiden kasvihuonekaasujen tuottamista eikä muita energiankäyttöön liittyviä ympäristöongelmia ja koska se olisi lisäksi verotuksen yhdenmukaistamistavoitteen vastaista, 2.9 se, että polttoaineiden tuotannossa tarvittavan energian mahdollinen verotus johtaisi kaksinkertaiseen verotukseen. 3. LISÄHUOMIOITA 3.1. Hiiliteollisuuden näkökulmasta 3.1.1 Komission ehdotus energiatuotteiden verotuksesta estäisi hankintojen tekemisen eri lähteistä, joka on Euroopan yhteisölle yhä tärkeämpää ottaen huomioon öljykriisin jatkuvan uhan. Lisäksi 13 artiklan 1 kohdan b alakohdan mukainen energiaverotus haittaisi pääasiassa fossiilisten energianlähteiden kilpailukykyä, vääristäisi kilpailua energian hankkimisessa eri lähteistä sekä jäsenvaltioiden sisällä että jäsenvaltioiden välillä ja saattaisi johtaa kaksinkertaiseen verotukseen. 3.1.2 Direktiiviehdotuksen 14 artiklan mukaiset vapautukset veroista - erityisesti uusiutuvien energianlähteiden ja maakaasun osalta - tapahtuisivat kiinteiden polttoaineiden kustannuksella. Se olisi syrjivää, vääristäisi kilpailua ja olisi Euroopan yhteisön perustamissopimusten tavoitteiden vastaista. Komission tehtävänä, sellaisena kuin se on määriteltynä valkoisessa kirjassa Euroopan unionin energiapolitiikasta, on taata turvallisen, edullisen ja ympäristöystävällisen energian hankkiminen. Tämä tehtävä ei olisi enää toteutettavissa. 3.2 Terästeollisuuden näkökulmasta 3.2.1 Komission verokäsitys on vastakkainen niille sitoumuksille, joita terästeollisuus on vapaaehtoisesti tehnyt useissa EU:n jäsenvaltioissa energiankulutuksen ja hiilidioksidipäästöjen vähentämiseksi. Verotus veisi kaiken merkityksen tehdyiltä sitoumuksilta. 3.2.2 Direktiiviehdotuksen 13 artiklan 1 kohdan a alakohdassa säädettyä kemialliseen pelkistykseen ja metallurgisissa ja elektrolyyttisissä menetelmissä käytettyjen energiatuotteiden verovapautusta on ehdottomasti sovellettava kaikkiin terästeollisuudessa käytettäviin energiatuotteisiin ainakin, jos halutaan välttää kilpailun vääristyminen terästeollisuuden eri menetelmien välillä. (1) EYVL C 356, 22.11.1997, s. 3. (2) KOM(2000) 769 lopullinen. (3) KOM(2001) 31 lopullinen.